- Hindi News
- National
- मवेशी बाड़े में लगी आग, 10 मवेशियों को लोगों ने बचाया, 25 ट्राली पैरा जला
मवेशी बाड़े में लगी आग, 10 मवेशियों को लोगों ने बचाया, 25 ट्राली पैरा जला
भास्कर संवाददाता |अंबिकापुर
शहर के श्रीगढ़ इलाके में गुरुवार की सुबह खरपतवार जलाने के चक्कर में अचानक आग भड़क गई और मवेशियों के बथान सहित बड़ी मात्रा में पैरा इसकी चपेट में आ गया। लोगों ने बथान के अंदर बंधे 10 मवेशियों को खोलकर बाहर निकाला। आग पर स्थानीय लोगों की मदद से फायर ब्रिगेड ने तीन घंटे बाद काबू पाया। आग से करीब 25 ट्राली पैरा व मवेशियों का बथान जल गया है। इससे 50 हजार रुपए के नुकसान होने के साथ-साथ पैरा जलने से दो ग्रामीणों के सामने मवेशियों के लिए चारे की समस्या उत्पन्न हो गई है।
श्रीगढ़ इलाके के गवटियापारा निवासी कमलेश राजवाड़े ने अपनी भैंसों को मवेशी बाड़े में बांधकर खाने के लिए पैरा डाला था। कमलेश के बथान के पास में ही लल्लू राजवाड़े ने अपने मवेशियों के खाने के लिए पैरा जमा कर रखा है। इसी बीच बथान के पीछे से अचानक आग लग गई और देखते ही देखते पैरा व बथान में फैल गई। इस बीच कमलेश व लल्लू सहित उनके परिजन भी पहुंच गए। कुछ ग्रामीणों ने बथान में घुसकर मवेशियों को खोल दिया जिससे भैंस व अन्य जानवर बाहर निकल गए। लोग निजी पंप से आग बुझाने में जुट गए। इस बीच फायर ब्रिगेड भी पहुंच गया और लोगों की मदद से आग पर काबू पाया जा सका।
मवेशी बाड़ा जहां गुरुवार को भीषण आग लग गई थी।
मवेशियों को खिलाने चारे की हो गई दिक्कत
एक्सीवेटर से पैरा को पलटने के बाद बुझी आग
आग से दो किसानों कमलेश राजवाड़े व लल्लू राजवाड़े के सामने अपने मवेशियों को खिलाने के लिए चारे की समस्या खड़ी हो गई है। कमलेश के पास 10 भैंसें व लल्लू के भैंस सहित 20 मवेशी हैं। दोनों का काम खेती किसानी से ही चलता है। लल्लू ने बताया कि वे मवेशियों को बांधकर ही पैरा खिलाते है। इसलिए धान का पूरा पैरा एकत्र कर रखते हैं और सालभर खिलाते हैं। जो पैरा बचा है, वह अब खिलाने लायक नहीं रह गया है। दाेनों यह सोंच कर परेशान हैं कि वे मवेशियों को क्या खिलाएंगे।
फायर ब्रिगेड से पानी डालने के बाद पैरा में आग की लपटें खत्म हो जा रही थी लेकिन कुछ समय बाद फिर आग पकड़ ले रही थी। पैरा की कई परत जमा होने से अंदर तक पानी नहीं पहुंच पाता था और इससे आग पूरी तरह बुझ नहीं पा रही थी। इसके कारण आग को बुझाने काफी मशक्कत करनी पड़ी। दमकल कर्मियों ने फायर सेंटर से एक्सीवेटर मंगवाया। इससे पैरा को एक्सीवेटर से हटाकर नीचे पानी डाला गया। इसके बाद आग पर पूरी तरह नियंत्रण पाया जा सका।
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva